ย้ายแล้ว…ค่ะ(ครับ)แฉทุกวัน ทันเกมหุ้น
ปรากฏการณ์ “ผีสื้อขยับปีก” หรือ Butterfly Effect กำลังเกิดขึ้นในธุรกจิหลักทรัพย์อีกครั้ง...ไม่ใช่เกี่ยวกับ พ.ร.บ.หลักทรัพย์ใหม่ ที่ทำเอา บรรดานักวิเคราะห์ทั้งหลาย พากันสร้าง “แฟลชม็อบ” กันใต้ดิน เพื่อกดดัน ก.ล.ต. อยู่เงียบๆ...ด้วยข้ออ้าง “เคารพอย่างสูง”
30 ก.ย. 2559

ปรากฏการณ์ “ผีสื้อขยับปีก” หรือ  Butterfly Effect กำลังเกิดขึ้นในธุรกจิหลักทรัพย์อีกครั้ง…ไม่ใช่เกี่ยวกับ พ.ร.บ.หลักทรัพย์ใหม่ ที่ทำเอา บรรดานักวิเคราะห์ทั้งหลาย พากันสร้าง “แฟลชม็อบ” กันใต้ดิน เพื่อกดดัน ก.ล.ต. อยู่เงียบๆ…ด้วยข้ออ้าง “เคารพอย่างสูง”
สาเหตุสำคัญของปรากฏการณ์ เกิดจากธุรกิจหลักทรัพย์ในส่วนที่เป็นนายหน้าค้าหลักทรัพย์ หรือ โบรกเกอร์นั่นแหละ มีการแข่งขันสูงขึ้น กำไรลดลง
ตลาดหุ้นที่นับวันจะใหญ่ขึ้น เพราะรายย่อยเข้ามาเปิดบัญชีมากขึ้น และมีบริษัทจดทะเบียนเพิ่มขึ้น แต่การแข่งขันเพื่อแย่งชิงลูกค้ารายย่อยที่เข้มข้นขึ้น ทำให้ธุรกิจเพื่อดึงลูกค้ารายย่อยเป็นธุรกิจ “จับปลาซิวปลาสร้อย”  เป็นภาระ เพราะทำกำไรยากขึ้นเรื่อยๆ สำหรับบริษัทหลักทรัพย์
การขายกิจการหรือขายพอร์ตลูกค้าเพื่อย้ายจากธุรกิจ “จับปลาซิวปลาสร้อย” ไปหาจับปลาวาฬ หรือปลาหมึกยักษ์ ที่มีมูลค่าเพิ่มสูงกว่าแทนที่ กลายเป็นกระแสสูงใหม่
ตัวอย่างกรณีของ ธนาคารเกียรตินาคิน จำกัด (มหาชน) หรือ KKP ขาย บริษํทหลักทรัพย์ เคเคเทรด จำกัด  ให้กับทาง กลุ่มหยวนต้าจากไต้หวัน ที่ต้องการหวนคืนกลับมาอีกครั้ง หลังจากที่ถอนตัวออกไปเมื่อสิบกว่าปีก่อน และกรณีที่ บริษัทหลักทรัพย์ คันทรี จำกัด ทยอยขายพอร์ตลูกค้ารายย่อยให้กับหลายแห่ง
ผลลัพธ์ที่ตามมาคือ การแยกย้ายค่ายทำงานของผู้บริหารและพนักงานในธุรกิจหลักทรัพย์
กระบวนการย้ายแล้ว ค่ะ (ครับ)…จึงเกิดอีกระลอกก่อนปี 2559 จะผ่านไป
ที่โด่งดังฮือฮามากที่สุด คือ การย้ายค่ายแบบยกทีมของ สตรีเหล็ก นางบุญพร บริบูรณ์ส่งศิลป์ ประธานเจ้าหน้าที่บริหารร่วม บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน)…ที่ปัจจุบันกลายเป็นอดีตไปเรียบร้อย
เจ๊บุญพรนั้น อาจจะไม่มีชื่อเสียงเลื่องลือสำหรับคนภายนอกวงการ เท่ากับ ซีอีโอร่วมอีกคนคือ นาย มนตรี ศรไพศาล ….เจ้าของเสียงหัวเราะสะท้านโลกันต์คนนั้น แต่คนในแวดวงหลักทรัพย์รู้ดีว่าเธอนี่แหละ “ตัวจริง เสียงจริง” เบื้องหลังความสำเร็จของค่ายเมย์แบงก์ กิมเอ็ง มายาวนาน
จะบอกว่า “ปิดทองก้นพระ” ก็คงไม่เกินเลย ….เพราะเจ๊บุญพรรับผิดชอบงานสำคัญยิ่ง คือ สายงานธุรกิจหลักทรัพย์รายย่อย ที่กำกับดูแลบรรดาอดีต “มนุษย์ทองคำ” หรือ มาร์เก็ตติ้ง (ผู้แนะนำการลงทุน) ร่วม 560 กว่าคน
บารมีอันแก่กล้าของเจ๊บุญพรนั้น ทำให้ทีมบริการลูกค้ารายย่อยของกิมเอ็งมีชื่อเสียงเลื่องลือไร้เทียมทานมายาวนาน 
มีตำนานที่เล่ากัน…จริงหรือเท็จไม่แจ้ง…อย่างระบือว่า…ครั้งหนึ่ง พนักงานมาร์เก็ตติ้งมือดีของกิมเอ็งคนหนึ่ง มีปัญหาสุขภาพร้ายแรง สวัสดิการของบริษัทที่มีอยู่ ไม่คุ้มค่ารักษาพยาบาล …เจ๊บุญพร ควักเงินส่วนตัวไม่อั้นทุ่มรักษาพนักงานคนนั้นจนหายดีอีกครั้ง…ซื้อใจกันขนาดนี้ จึงได้รับตอบเป็นความภักดีที่เหนียวแน่น
วันนี้ เจ๊ บุญพร ไม่อยู่เสียแล้ว..ขอลาออก ไปสร้างความยิ่งใหญ่ที่เป็นฉากชีวิตใหม่กับค่ายหยวนต้า
ไม่ไปตัวเปล่าเดียวดาย เพราะงานนี้ นอกจากนายโฆษิต บุญเรืองขาว กรรมการผู้จัดการ สายงานธุรกิจหลักทรัพย์ จะถูกหอบหิ้วตามไปด้วยแล้ว…บรรดาทีมงานนักวิเคราะห์ และ มาร์เก็ตติ้งของกิมเอ็ง ที่ร่วมงานกับเจ๊บุญพร ชนิด “มองตาก็รู้ใจ” ก็พากันยกโขยง ลาออกไปผนึกพลังร่วมกับตั่วเจ๊ด้วย
ทิ้งให้เจ้าของเสียงหัวเราะสะท้านโลกันต์ต้องสร้างโลกเดิมต่อไปอย่างโหวงเหวง เพราะงานถนัดของเสี่ยมนตรีนั้น เป็นที่รู้กันว่า เป็นด้านไอบี หรือ วาณิชธนกิจเป็นหลัก…ไม่ถนัดรายย่อย
แน่นอน ลูกค้านักลงทุนรายย่อยของค่ายกิมเอ็ง ที่เคยเป็น “วัวเคยขา ม้าเคยขี่” กับมาร์เก็ตติ้ง ก็คงย้ายตามไปด้วย…อย่างหลังนี่แหละเจ็บแสบที่ซู้ดดดดดด!!
การหวนกลับมาสู่ตลาดหุ้นไทยอีกครั้งของหยวนต้า ภายใต้เดี่ยวมือหนึ่งรายย่อยอย่างเจ๊บุญพร จึงไม่ใช่เรื่องธรรมดา
 ข่าวลือว่า ทางด้านกิมเอ็ง ได้สั่งการให้ตั่วเจ๊บุญพรหยุดการปฏิบัติงานทันทีที่ยื่นใบลาออก…ชนิดตัดบัวไม่เหลือเยื่อใย…ที่เกิดขึ้น จึงไม่ใช่เรื่องแปลก…เข้าใจกันได้
แต่จะดีหรือไม่ ตอบไม่ได้
อีกรายหนึ่งที่ถือว่าโด่งดัง แต่การย้ายค่ายก็ถือว่าเงียบเชียบไม่กระโตกกระตากนั่นคือ  นายรณกฤต สารินวงศ์ เจ้าของบทวิเคราะห์และงานเขียนคอลัมน์ในนามปากกา  “เด็กแนว” อันลือลั่น ที่มีแฟนคลับที่ชอบ “หุ้นซุ่ม” ติดกันงอมแงม
เด็กแนว ย้ายจากที่ทำงาน บริษัทหลักทรัพย์ คันทรี จำกัด ไปผนึกกำลัง เป็นหัวหน้าทีมนักวิเคราะห์ของบริษัท หลักทรัพย์ เออีซี จำกัด (มหาชน) ให้แข็งแกร่งยิ่งขึ้น
การย้ายค่ายดังกล่าว ไม่ได้ยกทีมไป แต่มี “ศิษย์รัก” ตามไปด้วยเพียงแค่  1 คนเท่านั้น ไม่ได้เบียดบังทีมงานนักวิเคราะห์คนอื่นที่อยู่เดิมให้เดือดร้อน ต้องย้ายหาที่ทำงานใหม่ เพียงแต่สบจังหวะดีที่หัวหน้าทีมนักวิเคราะห์ของค่าย เออีซีคนเดิม ลาออกไปรับงานในกิจการบริษัทหลักทรัพย์จัดการกองทุนรวมแห่งอื่น พอดี…วิน วิน ทุกฝ่าย
เริ่มงานใหม่ที่เออีชี ในวันจันทร์ที่ 3 กันยายนนี้ …พบกันแน่นอนกับเด็กแนวในค่ายใหม่
แฟนคลับระดับแมงเม่าของของเด็กแนว ทราบแล้วเปลี่ยน…ย้ายแล้วครับ
ส่วนฝีไม้ลายมือของเด็กแนว เจ้าของคำขวัญ “หุ้นเด่นต้องมีประเด็น” ในชายคาใหม่ จะไฉไลมากน้อยกว่าเดิมแค่ไหน..แมงเม่าทั้งหลาย .โปรดติดตามกันอย่างใกล้ชิด
“อิ อิ อิ”